Document ID: 32006R0073

32006R0073
L 012/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 73/2006 НА СЪВЕТА
от 13 януари 2006 година
за изменение на Регламент (ЕО) № 92/2002 за налагане на окончателно антидъмпингово мито и окончателно събиране на временното антидъмпингово мито, наложено върху вноса на карбамид с произход от Беларус, България, Хърватия, Естония, Либия, Литва, Румъния и Украйна
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защита спрямо дъмпингов внос на стоки от страни, които не са членки на Европейската общност (1), и по-специално членове 8 и 9 от него,
като взе предвид предложението на Комисията след консултации с Консултативния комитет,
като има предвид, че:
A. ПРЕДИШНА ПРОЦЕДУРА
(1)
На 21 октомври 2000 г., чрез известие, публикувано в Официален вестник на Европейските общности, Комисията оповести откриването на антидъмпингова процедура (2) по отношение на вноса на карбамид („разглеждания продукт“) с произход от Беларус, България, Хърватия, Естония, Либия, Литва, Румъния и Украйна.
(2)
В резултат на тази процедура през юли 2001 г. се стигна до налагането на временни антидъмпингови мита върху вноса на карбамид с произход от Беларус, България, Хърватия, Естония, Либия, Литва, Румъния и Украйна и до приключване на процедурата относно вноса на карбамид, с произход от Египет и Полша с Регламент (ЕО) № 1497/2001 на Комисията (3).
(3)
В същия регламент Комисията прие гаранцията, предложена от производителя износител в България, Химко АД. При условията, посочени в Регламент (ЕО) № 1497/2001, вносът на разглеждания продукт от това дружество в Общността бе освободен от упоменатите временни антидъмпингови мита, съгласно член 3, параграф 1 от същия регламент.
(4)
По-късно бяха наложени окончателни мита върху вноса на карбамид с произход от Беларус, България, Хърватия, Естония, Либия, Литва, Румъния и Украйна с Регламент (ЕО) № 92/2002 (4). При условията, посочени в него, с този регламент също бе разрешено освобождаване от окончателните антидъмпингови мита за продуктите, произведени и директно изнасяни за първия независим клиент в Общността от Химко АД, тъй като гаранцията е била вече окончателно приета от това дружество на първоначалния етап от процедурата. Както е упоменато в съображение 137 от Регламента за окончателните мита, минималната цена на гаранцията бе адаптирана поради промяна в степента на отстраняване на вредата.
Б. НЕСПАЗВАНЕ НА ГАРАНЦИЯТА
(5)
Гаранцията, предложена от Химко АД, задължава въпросното дружество, inter alia, да изнася разглеждания продукт в Общността на или над равнището на определени минимални импортни цени („МИЦ“), посочени в нея. Това равнище на минимална цена трябва да бъде спазвано на ниво средно претеглената цена на тримесечна основа. Дружеството се задължава също да не заобикаля спазването на гаранцията чрез сключване на компенсаторни споразумения с друга страна. Освен това Химко АД се задължава да изпраща на Европейската комисия тримесечен доклад за всичките си експортни продажби на разглеждания продукт за Европейската общност.
(6)
Химко АД не представи допълнителни данни за два тримесечни доклада по приемлив в техническо отношение начин. В допълнение, впоследствие, Химко АД въобще не представи повече никакви данни по отношение на тримесечните доклади. Следователно се констатира, че дружеството не е спазило задължението си да изпраща до Европейската комисия тримесечни доклади за всичките си експортни продажби на разглеждания продукт за Европейската общност и следователно е нарушило условията на гаранцията.
(7)
Регламент (ЕО) № 2082/2005 на Комисията (5) представя с повече подробности естеството на установените нарушения.
(8)
С оглед на тези нарушения приемането на гаранцията, предложена от Химко АД (допълнителен код по ТАРИК A272), е отменено с Регламент (ЕО) № 2082/2005 на Комисията и незабавно следва да се наложи окончателно антидъмпингово мито върху вноса на разглеждания продукт в случаите, когато е той произведен и се изнася от Химко АД.
(9)
В съответствие с член 8, параграф 9 от Регламент (ЕО) № 384/96 ставката на антидъмпинговото мито трябва да бъде определена въз основа на фактите, установени в контекста на разследването, довело до гаранцията. Тъй като въпросното разследване бе приключено с окончателно решение що се отнася до дъмпинга и вредата, с Регламент (ЕО) № 92/2002, се счита за целесъобразно окончателното антидъмпингово мито да се определи на нивото и във вида, наложен от споменатия регламент, а именно 21,43 EUR за тон преди обмитяване, спрямо нетната цена франко границите на Общността.
В. ИЗМЕНЕНИЕ НА РЕГЛАМЕНТ (ЕО) № 92/2002
(10)
С оглед на гореизложеното Регламент (ЕО) № 92/2002 следва съответно да бъде изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 92/2002 се изменя, както следва:
1.
В член 1, параграф 2 редът относно България се заменя със следното:
„Страна по произход
Произведено от
Окончателно антидъмпингово мито (EUR за тон)
Допълнителен код по ТАРИК
България
Всички дружества
21,43
-“
2.
В член 2, параграф 1 долният ред от таблицата относно България се заличава:
„Страна
Дружество
Допълнителен код по ТАРИК
България
Химко АД, Шосе аз Мездра, 3037 Враца
A272“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 13 януари 2006 година.

Labels: 3
4
5
6